
Nr. 598

R A P O R T

asupra proiectului de Lege pentru ratificarea Convenţiei civile asupra corupţiei, adoptată la Strasbourg la 4 noiembrie 1999.
Cu adresa nr.598 din 22 octombrie 2001, înregistrată sub nr.31/1219 din  22 octombrie 2001, Comisia juridică, de disciplină şi imunităţi a fost sesizată, spre dezbatere în fond cu proiectul de Lege pentru ratificarea Convenţiei civile asupra corupţiei, adoptată la Strasbourg la 4 noiembrie 1999.



Consiliul Legislativ a avizat favorabil proiectul de lege, cu avizul nr.900 din 30 august 2001.



Comisia pentru politică externă, sesizată spre dezbatere şi avizare, a hotărât avizarea favorabilă a proiectului de lege, conform avizului nr.33/598 din 25 octombrie 2001.



Convenţia civilă privind corupţia stabileşte măsurile legislative ce vor fi luate la nivel naţional pentru incriminarea faptelor de corupţie şi care să permită victimelor acestor infracţiuni să primească despăgubiri pentru repararea prejudiciilor suferite ca urmare a unor astfel de fapte.



Monitorizarea aplicării prevederilor Convenţiei civile asupra corupţiei se realizează de către Grupul de state împotriva Corupţiei – GRECO – la care participă România prin efectul Legii nr.107/2000.



În conformitate cu prevederile art.60 din Regulamentul Camerei Deputaţilor, Comisia juridică de disciplină şi imunităţi a examinat proiectul de lege în şedinţa din 30 octombrie 2001.



Ca urmare a punctelor de vedere exprimate de către membrii Comisiei juridice, de disciplină şi imunităţi şi de către reprezentantul Ministerului Justiţiei, s-a hotărât, cu majoritate de voturi, ca proiectul de lege să fie supus, spre dezbatere şi  adoptare plenului Camerei Deputaţilor, în forma prezentată de iniţiator.


În raport de obiectul şi conţinutul său, proiectul de lege face parte din categoria legilor ordinare.

                  VICEPREŞEDINTE,                       SECRETAR,

                          Emil BOC                                   Ion Mogoş

